O angajată a unei primării din Dolj a murit în timpul programului
Data publicării:
O femeie de 57 de ani, angajată a Primăriei comunei Calopăr, judeţul Dolj, a decedat, marţi seara, în sediul instituţiei, informează Inspectoratul de Poliţie Judeţean (IPJ), transmite Agerpres.
"La data de 05 martie a.c., ora 18.31, poliţiştii Secţiei nr.13 Poliţie Rurală Segarcea au fost sesizaţi cu privire la faptul că, în sediul unei instituţii publice, din comuna Calopăr, a decedat o femeie. La faţa locului s-au deplasat de urgenţă poliţiştii, ocazie cu care s-a stabilit că o femeie de 57 de ani, din municipiul Craiova, angajată a respectivei instituţii publice, a decedat", precizează comunicatul de presă transmis de reprezentanţii IPJ Dolj.
În cauză a fost întocmit dosar penal sub aspectul săvârşirii infracţiunii de ucidere din culpă, cercetările fiind continuate pentru stabilirea cu exactitate a împrejurărilor în care s-a produs decesul femeii.